               ЕВРОПЕЙСКА КОМИСИЯ
            Брюксел, 13.12.2019
            COM(2019) 631 final
            2019/0278(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестдесет и третата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза на 63-тата сесия на Комисията за упойващите вещества по отношение на включването на вещества в списъците към Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г. Предвидено е 63-тата сесия на Комисията за упойващите вещества да се проведе от 2 до 6 март 2020 г.

               2.Контекст на предложението

               2.1. Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г.

               Целта на Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. (наричана по-нататък „Конвенцията по упойващите вещества“)
                  1
               , е борбата със злоупотребите с наркотични вещества чрез координирани действия на международно равнище. Предвидени са две съвместно функциониращи форми на намеса и контрол. На първо място, целта е притежаването, употребата, търговията, разпространението, вноса, износа, произвеждането и производството на наркотици да се ограничат изключително до необходимото за медицински и научни цели. На второ място, Конвенцията се бори с трафика на наркотици чрез международно сътрудничество с цел възпиране и обезкуражаване на трафикантите на наркотици.

               С Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  2
                се въвежда международна система за контрол на психотропните вещества. Тя представлява отговор на разнообразяването и разширяването на спектъра на наркотиците, с които се злоупотребява, и с нея се въвежда контрол върху редица синтетични наркотици в зависимост от техния потенциал да доведат до злоупотреби, от една страна, и терапевтичната им стойност, от друга страна.

               Всички държави — членки на ЕС, са страни по конвенциите, а Съюзът не е.

               2.2.Комисия за упойващите вещества

               Комисията за упойващите вещества е комисия към Икономическия и социален съвет на ООН (ECOSOC) и нейните функции и правомощия са регламентирани, inter alia, в двете конвенции. Тя се състои от 53 държави — членки на ООН, избрани от ECOSOC. През март 2020 г.
                  3
                13 държави членки ще бъдат членове на Комисията за упойващите вещества с право на глас. Съюзът има статут на наблюдател в Комисията за упойващите вещества.

               2.3.Предвиденият акт на Комисията за упойващите вещества

               Комисията за упойващите вещества изменя редовно списъците на веществата, приложени към конвенциите, въз основа на препоръки на Световната здравна организация (СЗО), която ползва съветите на своята експертна комисия по наркозависимостите.

               На 15 ноември 2019 г. СЗО изпрати препоръка до генералния секретар на ООН
                  4
                12 от веществата, които са били подложени на критичен преглед от експертната комисия по наркозависимостите на СЗО, да бъдат добавени към списъците, приложени към конвенциите.

               Комисията за упойващите вещества се призовава да приеме на своята 63-та сесия, която е насрочена да се проведе във Виена от 2 до 6 март 2020 г., решения относно включването на тези вещества в списъците към конвенциите.

               3.Позиция, която трябва да се заеме от името на Съюза

               Промените в списъците на конвенциите имат преки последици върху приложното поле на правото на Съюза в областта на контрола на наркотиците за всички държави членки. Член 1, параграф 1 от Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
                  5
                (наричано по-нататък „Рамковото решение“) гласи, че по смисъла на Рамковото решение „наркотици“ означава вещество, обхванато от Конвенцията по упойващите вещества или Конвенцията за психотропните вещества, както и всяко от веществата, включени в списъка в приложението към Рамковото решение. Следователно Рамковото решение се прилага по отношение на веществата, изброени в списъците на Конвенцията по упойващите вещества и на Конвенцията за психотропните вещества. Ето защо всяка промяна в списъците, приложени към тези конвенции, засяга пряко общите разпоредби на ЕС и променя техния обхват в съответствие с член 3, параграф 2 от Договора за функционирането на Европейския съюз (ДФЕС). Това е така, независимо дали въпросното вещество вече е поставено под контрол в целия Съюз
                  6
               .

               Никое от 13-те вещества, които бяха разгледани от експертната комисия по наркозависимостите, все още не са предмет на мерки за контрол в Съюза.

               В предложението за обща позиция на Съюза на Комисията се предлага подкрепа за препоръките на СЗО, тъй като те са в съответствие с настоящото състояние на научното познание. Що се отнася до новите психоактивни вещества, добавянето на веществата към списъците на конвенциите се подкрепя и от информацията, която е налична в европейската база данни за нови видове наркотици на Европейския център за мониторинг на наркотиците и наркоманиите (ЕЦМНН).

               Необходимо е Съветът да определи позицията на Съюза за заседанието на Комисията за упойващите вещества, на което тя ще бъде призована да вземе решение относно включването на веществата в съответните списъци. Поради ограниченията, произтичащи от статута на наблюдател на Съюза, тази позиция следва да бъде изразена от държавите членки, които ще бъдат членки на Комисията за упойващите вещества през март 2020 г., действащи съвместно в интерес на Съюза в рамките на тази комисия. Съюзът не е страна по посочените конвенции, но има изключителна компетентност в тази област.

               За тази цел Комисията предлага позиция на Съюза, която да бъде изразена от държавите членки, които ще бъдат членки на Комисията за упойващите вещества през март 2020 г., на 63-тата сесия на Комисията за упойващите вещества относно включването на вещества в списъците към Конвенцията по упойващите вещества и Конвенцията за психотропните вещества. Това е четвъртият път, когато Комисията представя такова предложение за позиция на Съюза
                  7
               . Съветът прие позициите на Съюза
                  8
                и благодарение на това на предишните заседания на Комисията за упойващите вещества ЕС успя да изрази единно мнение по отношение на вписването на вещества в списъците на международно равнище, тъй като държавите членки, участващи в Комисията за упойващите вещества, гласуваха в подкрепа на това вписване в съответствие с приетата позиция на Съюза.

               4.Правно основание

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  9
               . Понятието „актове с правно действие“ включва актовете, които имат правно действие по силата на нормите на международното право, уреждащи съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  10
               .

               По смисъла на този член Комисията за упойващите вещества е „орган, създаден със споразумение“, като се има предвид, че тя е орган, създаден от ECOSOC — орган на Организацията на обединените нации — на който са възложени специфични задачи съгласно Конвенцията по упойващите вещества и Конвенцията за психотропните вещества.

               Решенията на Комисията за упойващите вещества по отношение на списъците с вещества представляват „актове с правно действие“ по смисъла на член 218, параграф 9 от ДФЕС. Съгласно Конвенцията по упойващите вещества и Конвенцията за психотропните вещества решенията на Комисията за упойващите вещества автоматично стават правнообвързващи, освен ако някоя от страните не поиска от ECOSOC да преразгледа решението в рамките на предвидения срок
                  11
               . Решенията на ECOSOC по въпроса са окончателни. Решенията на Комисията за упойващите вещества по отношение на списъците с вещества имат правно действие и в правния ред на ЕС по силата на правото на Съюза, предвид факта, че могат да окажат съществено въздействие върху съдържанието на законодателството на ЕС, и по-конкретно Рамково решение 2004/757/ПВР на Съвета. Промените в списъците на конвенциите имат преки последици върху приложното поле на този правен инструмент на ЕС.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               Основната цел и съдържанието на предвидения акт са свързани с незаконния трафик на наркотици.

               Поради това материалноправното основание на предложеното решение е член 83, параграф 1 от ДФЕС, в който незаконният трафик на наркотици се определя като престъпност с особено трансгранично измерение, а Европейският парламент и Съветът се оправомощават да установят минимални правила относно определянето на престъпленията и на санкциите в областта на незаконния трафик на наркотици.

               4.3.Променлива геометрия

               В съответствие с член 10, параграф 4 от Протокол № 36 относно преходните разпоредби, приложен към Договорите, Обединеното кралство нотифицира, че не приема пълните правомощия на Комисията и на Съда на ЕС по отношение на актовете в областта на полицейското и съдебното сътрудничество по наказателноправни въпроси, които са приети преди влизането в сила на Договора от Лисабон. В резултат на това Рамково решение 2004/757/ПВР на Съвета е престанало да се прилага за Обединеното кралство, считано от 1 декември 2014 г.
                  12

               Тъй като решенията на Комисията за упойващите вещества по отношение на списъците с вещества не засягат общите правила в областта на незаконния трафик на наркотици, с които Обединеното кралство е обвързано, то не участва в приемането на решение на Съвета за установяване на позицията, която трябва да се заеме от името на Съюза при приемането на такива решения
                  13
               .

               Дания е обвързана от Рамково решение 2004/757/ПВР на Съвета, приложимо до 21 ноември 2018 г., в чийто член 1 се заявява, че „наркотици“ означава веществата, обхванати от Конвенцията по упойващите вещества или Конвенцията за психотропните вещества.

               Тъй като решенията на Комисията за упойващите вещества по отношение на списъците с вещества засягат общите правила в областта на незаконния трафик на наркотици, с които Дания е обвързана, Дания участва в приемането на решение на Съвета за установяване на позицията, която трябва да се заеме от името на Съюза при приемането на такива решения.

               4.4.Заключение

               Правното основание за настоящото предложение е член 83, параграф 1 във връзка с член 218, параграф 9 от ДФЕС.

               5.ОТРАЖЕНИЕ ВЪРХУ БЮДЖЕТА

               Няма отражение върху бюджета.

               2019/0278 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на шестдесет и третата сесия на Комисията за упойващите вещества по отношение на включването на вещества в списъците към Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Единната конвенция на Организацията на обединените нации (ООН) по упойващите вещества от 1961 г. (наричана по-нататък „Конвенцията по упойващите вещества“), изменена с Протокола от 1972 г.
                  14
               , влезе в сила на 8 август 1975 г.

               (2)Съгласно член 3 от Конвенцията по упойващите вещества Комисията за упойващите вещества може да взема решения за добавяне на вещества към списъците към тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така да реши да не направи промените, препоръчани от СЗО.

               (3)Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“)
                  15
                влезе в сила на 16 август 1976 г.

               (4)Съгласно член 2 от Конвенцията за психотропните вещества Комисията за упойващите вещества може да взема решения за добавяне или изваждане на вещества от списъците към тази конвенция въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.

               (5)Промените в списъците към двете конвенции имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета
                  16
                се прилага за веществата, изброени в списъците към тези конвенции. Ето защо всяка промяна в списъците, приложени към конвенциите, засяга пряко общите правила на Съюза и променя техния обхват в съответствие с член 3, параграф 2 от Договора за функционирането на Европейския съюз (ДФЕС).

               (6)На своята шестдесет и трета сесия, която е насрочена да се проведе от 2 до 6 март 2020 г. във Виена, Комисията за упойващите вещества трябва да вземе решения относно добавянето на 12 нови вещества в списъците към конвенциите на ООН.

               (7)Съюзът не е страна по съответните конвенции на ООН. Той има статут на наблюдател в Комисията за упойващите вещества, в която през март 2020 г. тринадесет държави членки ще бъдат членове с право на глас
                  17
               . Поради това е необходимо Съветът да оправомощи държавите членки да изразят позицията на Съюза по отношение на включването на вещества в списъците към Конвенцията по упойващите вещества и Конвенцията за психотропните вещества, като се има предвид, че решенията относно добавянето на нови вещества в списъците към конвенциите попадат в обхвата на изключителната компетентност на Съюза.

               (8)СЗО изпрати препоръка за добавяне на две нови вещества в списък I към Конвенцията по упойващите вещества, едно ново вещество в списък I, седем нови вещества в списък II и две нови вещества в списък IV към Конвенцията за психотропните вещества
                  18
               .

               (9)Всички вещества, прегледани от експертната комисия по наркозависимостите на СЗО („експертната комисия“) и препоръчани от СЗО за добавяне в списъка, се наблюдават от Европейския център за мониторинг на наркотиците и наркоманиите (ЕЦМНН) като нови психоактивни вещества съгласно Регламент (ЕО) № 1920/2006 на Европейския парламент и на Съвета
                  19
               . Нито едно от веществата не е било предмет на първоначален доклад, нито на оценка на риска на равнището на Съюза.

               (10)Съгласно оценката на експертната комисия веществото кротонилфентанил (химично наименование: N-фенил-N-[1-(2-фенилетил)-4-пиперидинил]-2-бутенамид) е синтетичен опиоид и е подобен в структурно отношение на фентанила, който е контролирано вещество, широко използвано в медицината за обща анестезия по време на операции и за овладяване на болката. Веществото кротонилфентанил няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с кротонилфентанил се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва кротонилфентанилът да бъде включен в списък I към Конвенцията по упойващите вещества.

               (11)Кротонилфентанилът беше идентифициран за първи път в ЕС едва през есента на 2019 г. (в Нидерландия). Все още не е имало смъртни случаи, нито остри отравяния, свързани с това вещество.

               (12)Ето защо държавите членки следва да заемат позицията кротонилфентанилът да бъде добавен в списък I към Конвенцията по упойващите вещества.

               (13)Съгласно оценката на експертната комисия веществото валерилфентанил (наричан още аналог на фентанил пентанамид; химично наименование: N-фенил-N-[1-(2-фенилетил)-4-пиперидил] пентанамид) е синтетичен опиоид. Веществото валерилфентанил няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с валерилфентанил се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва валерилфентанилът да бъде включен в списък I към Конвенцията по упойващите вещества.

               (14)Веществото валерилфентанил е открито в четири държави членки и се контролира най-малко в четири държави членки. Все още не е имало смъртни случаи, нито остри отравяния, свързани с това вещество.

               (15)Ето защо държавите членки следва да заемат позицията валерилфентанилът да бъде добавен в списък I към Конвенцията по упойващите вещества.

               (16)Съгласно оценката на експертната комисия веществото DOC (наричан още 2,5-диметокси-4-хлороамфетамин; химично наименование: 1-(4-хлоро-2,5-диметоксифенил)пропан-2-амин) е фенетиламин. Веществото DOC няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с DOC се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва DOC да бъде включено в списък I към Конвенцията за психотропните вещества.

               (17)Веществото DOC е открито в 27 държави членки и се контролира поне в дванадесет държави членки. То се свързва с най-малко един смъртен случай и четири остри отравяния.

               (18)Ето защо държавите членки следва да заемат позицията веществото DOC да бъде добавено в списък I към Конвенцията за психотропните вещества.

               (19)Съгласно оценката на експертната комисия AB-FUBINACA (наричано също FUB-AMB; химично наименование: N-(1-амино-3-метил-1-оксобутан-2-ил)-1-(4-флуоробензил)-1H-индазол-3-карбоксамид) е синтетичен канабиноид. Веществото AB-FUBINACA няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с AB-FUBINACA се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото AB-FUBINACA да бъде включено в списък II към Конвенцията за психотропните вещества.

               (20)Веществото AB-FUBINACA е открито в 24 държави членки и се контролира в поне 13 държави членки. То се свързва с най-малко 20 смъртни случая и 19 остри отравяния.

               (21)Ето защо държавите членки следва да заемат позицията веществото AB-FUBINACA да бъде добавено в списък II към Конвенцията за психотропните вещества.

               (22)Съгласно оценката на експертната комисия веществото 5F-AMB-PINACA (наричано още 5F-AMB, 5F-MMB-PINACA, 5-флуоро AMB, 5-флуоро AMP или 5F-AMP; химично наименование: метил 2-({[1-(5-флуоропентил)-1Н-индазол-3-ил] карбонил}амино)-3-метилбутаноат) е синтетичен канабиноид. Веществото 5F-AMB-PINACA няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с 5F-AMB-PINACA се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 5F-AMB-PINACA да бъде включено в списък II към Конвенцията за психотропните вещества.

               (23)Веществото 5F-AMB-PINACA е открито в 17 държави членки и се контролира в поне осем държави членки. То се свързва с най-малко два смъртни случая и три остри отравяния.

               (24)Ето защо държавите членки следва да заемат позицията веществото 5F-AMB-PINACA да бъде добавено в списък II към Конвенцията за психотропните вещества.

               (25)Съгласно оценката на експертната комисия веществото 5F-MDMB-PICA (наричано още 5F-MDMB-2201 или MDMB-2201; химично наименование: метил 2-[[1- (5-флуоропентил)индол-3-карбонил]амино] -3,3-диметил-бутаноат) е синтетичен канабиноид. Веществото 5F-MDMB-PICA няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с 5F-MDMB-PICA се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 5F-MDMB-PICA да бъде включено в списък II към Конвенцията за психотропните вещества.

               (26)Веществото 5F-MDMB-PICA е открито в 22 държави членки и се контролира в поне три държави членки. То се свързва с най-малко осем смъртни случая и едно остро отравяне.

               (27)Ето защо държавите членки следва да заемат позицията веществото 5F-MDMB-PICA да бъде добавено в списък II към Конвенцията за психотропните вещества.

               (28)Съгласно оценката на експертната комисия веществото 4-F-MDMB-BINACA (наричано още 4F-ADB, 4F-MDMB-BINACA или 4F-MDMB-BUTINACA; химично наименование: метил 2-(1-(4-флуоробутил)-1H-индазол-3-карбоксамидо)-3,3-диметилбутаноат) е синтетичен канабиноид. Веществото 4-F-MDMB-BINACA няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с 4-F-MDMB-BINACA се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 4-F-MDMB-BINACA да бъде включено в списък II към Конвенцията за психотропните вещества.

               (29)Веществото 4-F-MDMB-BINACA е открито в 14 държави членки и се контролира в най-малко една държава членка. То е довело до поне едно остро отравяне. През април 2019 г. 4-F-MDMB-BINACA беше обект на бележка на системата на ЕС за ранно предупреждение.

               (30)Ето защо държавите членки следва да заемат позицията веществото 4-F-MDMB-BINACA да бъде добавено в списък II към Конвенцията за психотропните вещества.

               (31)Съгласно оценката на експертната комисия веществото 4-CMC (наричано още 4-хлорометкатинон или клефедрон; химично наименование: 1-(4-хлорофенил)-2-(метиламино)пропан-1-он) е синтетичен катинон, който е структурно свързан с мефедрон
                  20
               , включен в списъка по Конвенцията за психотропните вещества. Веществото 4-CMC няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с 4-CMC се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 4-CMC да бъде включено в списък II към Конвенцията за психотропните вещества.

               (32)Веществото 4-CMC е открито в 24 държави членки и се контролира в поне осем държави членки. То се свързва с най-малко четири смъртни случая и три остри отравяния.

               (33)Ето защо държавите членки следва да заемат позицията веществото 4-CMC да бъде добавено в списък II към Конвенцията за психотропните вещества.

               (34)Съгласно оценката на експертната комисия веществото N-етилхекседрон (наричан също NEH, Хексен, Етил-Хекс, Етил-хекседрон или HEX-EN; химично наименование: 2-(етиламино)-1-фенилхексан-1-он) е синтетичен катинон. Веществото N-етилхекседрон няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с N-етилхекседрон се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва N-етилхекседрон да бъде включен в списък II към Конвенцията за психотропните вещества.

               (35)Веществото N-етилхекседрон е открито в 23 държави членки и се контролира в поне шест държави членки. То се свързва с най-малко 31 смъртни случая и девет остри отравяния.

               (36)Ето защо държавите членки следва да заемат позицията N-етилхекседрон да бъде добавен в списък II към Конвенцията за психотропните вещества.

               (37)Съгласно оценката на експертната комисия веществото алфа-PHP (наричан също PV-7, α-PHP, α-пиролидинохексанофенон; химично наименование: 1-фенил-2-(пиролидин-1-ил)хексан-1-он) е синтетичен катинон. Той е по-високият хомолог на веществото алфа-PVP
                  21
               , включено в списъка към Конвенцията за психотропните вещества. Веществото алфа-PHP няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с алфа-PHP се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото алфа-PHP да бъде включено в списък II към Конвенцията за психотропните вещества.

               (38)Веществото алфа-PHP е открито в 21 държави членки и се контролира в поне седем държави членки. То се свързва с най-малко 27 смъртни случая и две остри отравяния.

               (39)Ето защо държавите членки следва да заемат позицията веществото алфа-PHP да бъде добавено в списък II към Конвенцията за психотропните вещества.

               (40)Съгласно оценката на експертната комисия веществото флуалпразолам (наричан още Ro 11-5073/000; химично наименование: 8-хлоро-6-(2-флуорофенил)-1-метил-4H-[1,2,4]триазоло[4,3-a] [1,4] бензодиазепин) е бензодиазепин. Веществото флуалпразолам няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с флуалпразолам се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото флуалпразолам да бъде включено в списък IV към Конвенцията за психотропните вещества.

               (41)Веществото флуалпразолам е открито в осем държави членки и се контролира в поне две държави членки. То се свързва с най-малко 26 смъртни случая. През март 2019 г. флуалпразолам беше обект на сигнал на системата на ЕС за ранно предупреждение.

               (42)Ето защо държавите членки следва да заемат позицията веществото флуалпразолам да бъде добавено в списък IV към Конвенцията за психотропните вещества.

               (43)Съгласно оценката на експертната комисия веществото етизолам (наричано още Y-7131 или Депас; химично наименование: 4-(2-хлорофенил)-2-етил-9-метил-6H-тиено[3,2-f] [1,2,4]триазоло [4,3-a][1,4]диазепин) е вещество от типа на бензодиазепина. Етизолам беше подложен на преглед три пъти от експертната комисия, за последен път през 2017 г. Налице са достатъчно доказателства, че с етизолам се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото етизолам да бъде включено в списък IV към Конвенцията за психотропните вещества.

               (44)Веществото етизолам е открито в 21 държави членки и се контролира в поне седем държави членки. То се свързва с 43 смъртни случая
                  22
               . Етизолам е разрешено лекарствено средство
                  23
                в няколко държави (Япония, Италия, Индия), като се счита, че по-голямата част от веществото, продавано на пазара на лекарства в Европа, не е от лекарствени продукти с отклонено предназначение, а се закупува под формата на прах в големи количества от химически предприятия, базирани извън Европа. След това веществото се внася в Съюза чрез използване на експресна поща и товарни услуги, след което обикновено се пресова в таблетки и се продава като етизолам или под формата на фалшиви таблетки диазепам и алпразолам. Етизолам често се продава като „уличен валиум“. Броят на спонтанно докладваните на EudraVigilance (EV) случаи за етизолам в Съюза, които могат да бъдат идентифицирани чрез базата данни Standardised MedDRA Query „Злоупотреба с наркотици, зависимост и абстиненция“, е малък
                  24
               . През 2017 г. етизолам е бил най-често конфискуваният бензодиазепин, докладван в системата на ЕС за ранно предупреждение, както по броя на случаите, така и по обем. През март 2019 г. етизолам беше обект на бележка на системата на ЕС за ранно предупреждение.

               (45)Ето защо държавите членки следва да заемат позицията веществото етизолам да бъде добавено в списък IV към Конвенцията за психотропните вещества.

               (46)Уместно е да се определи позицията, която трябва да се заеме от името на Съюза в Комисията за упойващите вещества, тъй като решенията за включване в различните списъци на 12-те вещества могат да окажат съществено въздействие върху съдържанието на правото на Съюза, а именно върху Рамково решение 2004/757/ПВР.

               (47)Позицията на Съюза трябва да бъде изразена от държавите членки, които са членове на Комисията за упойващите вещества, като те действат съвместно.

               (48)Дания е обвързана от Рамково решение 2004/757/ПВР, приложимо до 21 ноември 2018 г., и поради това участва в приемането и прилагането на настоящото решение.

               (49)Ирландия е обвързана от Рамково решение 2004/757/ПВР и поради това участва в приемането и прилагането на настоящото решение.

               (50)Обединеното кралство не е обвързано от Рамково решение 2004/757/ПВР и поради това не участва в приемането на настоящото решение и не е обвързано от него, нито от неговото прилагане,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на шестдесет и третата сесия на Комисията за упойващите вещества, която ще се проведе от 2 до 6 март 2020 г. — когато този орган ще има за задача да приеме решения относно добавянето на вещества към списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — е изложена в приложението към настоящото решение.

               Член 2

               Позицията, посочена в член 1, се изразява от държавите членки, които са членове на Комисията по упойващите вещества, като те действат съвместно.

               Член 3

               Адресати на настоящото решение са държавите членки в съответствие с Договорите.

               Съставено в Брюксел на […] година.

                     За Съвета

                     Председател

                     (1)

                        Сборник договори на ООН, том 978, № 14152.

                     (2)

                        Сборник договори на ООН, том 1019, № 14956.

                     (3)

                        От 1 януари 2020 г. следните 13 държави членки ще бъдат членове на Комисията за упойващите вещества с право на глас: Австрия, Белгия, Хърватия, Чешката република, Франция, Германия, Унгария, Италия, Нидерландия, Полша, Испания, Швеция и Обединеното кралство.

                     (4)

                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  .

                     (5)

                        ОВ L 335, 11.11.2004 г., стр. 8, изменено с Директива (ЕС) 2017/2103 на Европейския парламент и на Съвета от 15 ноември 2017 г. за изменение на Рамково решение 2004/757/ПВР на Съвета с цел включване на нови психоактивни вещества в определението за „наркотици“ и за отмяна на Решение 2005/387/ПВР на Съвета (ОВ L 305, 21.11.2017 г., стр. 12).

                     (6)

                        Вж. приложението към Рамковото решение, изменено с Делегирана директива (ЕС) 2019/369 на Комисията от 13 декември 2018 г. за изменение на приложението към Рамково решение 2004/757/ПВР на Съвета във връзка с включването на нови психоактивни вещества в определението за „наркотици“ (OВ L 66, 7.3.2019 г., стр. 3).

                     (7)

                        COM(2017) 72 final; COM(2018) 31 final; COM(2018) 862 final.

                     (8)

                        Приети от Съвета съответно на 7 март 2017 г., 27 февруари 2018 г. и 5 март 2019 г.

                     (9)

                        Решение на Съда на Европейския съюз от 7 октомври 2014 г., Германия/Съвет по дело C-399/12, ECLI:EU:C:2014:2258, т. 64.

                     (10)

                        Решение на Съда на Европейския съюз от 7 октомври 2014 г. по дело Германия/Съвет, C-399/12, ECLI:EU:C:2014:2258, т. 61—64.

                     (11)

                        Член 3, параграф 7 от Конвенцията по упойващите вещества; член 2, параграф 7 от Конвенцията за психотропните вещества.

                     (12)

                        Вж. точка 29 от Списъка на актовете на Съюза, приети преди влизането в сила на Договора от Лисабон в областта на полицейското сътрудничество и съдебното сътрудничество по наказателноправни въпроси, които спират да се прилагат към Обединеното кралство от 1 декември 2014 г. съгласно член 10, параграф 4, второ изречение от Протокол № 36 относно преходните разпоредби (ОВ C 430, 1.12.2014 г., стр. 17).

                     (13)

                        Настоящото предложение се отнася до определянето на позицията, която трябва да се заеме от името на Съюза, на заседание, което ще се проведе след оттеглянето на Обединеното кралство от Съюза, освен ако Обединеното кралство не поиска четвърто удължаване на срока по член 50 от Договора и то бъде прието с единодушие от Европейския съвет (член 50). Към момента на приемане на предложението от Комисията обаче Обединеното кралство е държава членка. Поради това, например позоваванията в съображенията на предложението относно определен брой държави членки, в които са открити вещества, обхващат и Обединеното кралство.

                     (14)

                        Сборник договори на ООН, том 978, № 14152.

                     (15)

                        Сборник договори на ООН, том 1019, № 14956.

                     (16)

                        Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).

                     (17)

                        От 1 януари 2020 г. следните 13 държави членки ще бъдат членки на Комисията по упойващите вещества с право на глас: Австрия, Белгия, Германия, Испания, Италия, Нидерландия, Обединеното кралство, Полша, Унгария, Франция, Хърватия, Чешката република и Швеция.

                     (18)

                  https://www.who.int/medicines/access/controlled-substances/UNSG_letter_42ECDD_recommendations_15Nov19.pdf?ua=1
                  .

                     (19)

                        Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (OB L 376, 27.12.2006 г., стр. 1).

                     (20)

                        Веществото мефедрон се контролира на равнище ЕС въз основа на Решение 2010/759/ЕС на Съвета от 2 декември 2010 г. за въвеждане на мерки за контрол спрямо 4-метилметкатинон (мефедрон) (ОВ L 322, 8.12.2010 г., стр. 44), включено под № 5 в приложението към Рамково решение 2004/757/ПВР на Съвета.

                     (21)

                        Веществото алфа-PHP се контролира на равнище ЕС въз основа на Решение за изпълнение (ЕС) 2016/1070 на Съвета от 27 юни 2016 г. за подлагане на 1-фенил-2-(пиролидин-1-ил)пентан-1-он (α-пиролидиновалерофенон, α-PVP) на мерки за контрол (OВ L 178, 2.7.2016 г., стр. 18), включено под № 10 в приложението към Рамково решение 2004/757/ПВР на Съвета.

                     (22)

                        Установените случаи на употреба на етизолам, свързани със смърт и с отравяния с нелетален изход, изглежда не са докладвани достатъчно на Европейския център за мониторинг на наркотици и наркомании (ЕЦМНН). Според данни от National Records of Scotland, през последните няколко години е било установено наличието на етизолам при няколко стотин смъртни случая в Шотландия, Обединеното кралство, в контекста на употреба на няколко вида наркотици сред употребяващите опиоиди с висока степен на риск.

                     (23)

                        Включването в списъка на лекарствените продукти може да засегне медицинската им употреба като лекарствени продукти при позволените им показания, въпреки признатото им използване в клиничната практика.

                     (24)

                        MedDRA версия 22.1, EV до 7 октомври 2019 г.

    ---documentbreak---

               ЕВРОПЕЙСКА КОМИСИЯ
            Брюксел, 13.12.2019
            COM(2019) 631 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз на шестдесет и третата сесия на Комисията за упойващите вещества по отношение на включването на вещества в списъците по Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ПРИЛОЖЕНИЕ […]

               Позицията по отношение на промените в приложното поле на контрола на вещества, която трябва да се заеме от държавите членки, които са членки на Комисията за упойващите вещества, действащи съвместно, в интерес на Съюза по време на шестдесет и третата сесия на тази комисия, насрочена да се проведе от 2 до 6 март 2020 г., е следната:

               (1)Веществото кротонилфентанил да бъде включено в списък I на Конвенцията по упойващите вещества;

               (2)Веществото валерилфентанил да бъде включено в списък I на Конвенцията по упойващите вещества;

               (3)Веществото DOC да бъде включено в списък I на Конвенцията за психотропните вещества;

               (4)Веществото AB‐FUBINACA да бъде включено в списък II на Конвенцията за психотропните вещества;

               (5)Веществото 5F-AMB-PINACA (5F-AMB, 5F-MMB-PINACA) да бъде включено в списък II на Конвенцията за психотропните вещества;

               (6)Веществото 5F-MDMB-PICA (5F-MDMB-2201) да бъде включено в списък II на Конвенцията за психотропните вещества;

               (7)Веществото 4-F-MDMB-BINACA да бъде включено в списък II на Конвенцията за психотропните вещества;

               (8)Веществото 4-CMC (4-хлорометкатинон; клефедрон) да бъде включено в списък II на Конвенцията за психотропните вещества;

               (9)Веществото N‐етилхекседрон да бъде включено в списък II на Конвенцията за психотропните вещества;

               (10)Веществото алфа-PHP да бъде включено в списък II на Конвенцията за психотропните вещества;

               (11)Веществото флуалпразолам да бъде включено в списък IV на Конвенцията за психотропните вещества;

               (12)Веществото етизолам да бъде включено в списък IV на Конвенцията за психотропните вещества.